Dié van u wat Kenneth McKellar se besoek in 1965 aan Suid-Afrika onthou, sal ook sy ryk, suiwer tenoorstem onthou. Om sy eerste langspeler in Afrikaans te hoor, is 'n belewenis. "Sarie Marais" word met 'n lewenslustigheid gesing wat ongeëwenaard is in die geskiedenis van hierdie Afrikaanse liedjie; en "Land Van Ons Vaders" ontroer 'n mens werklik. En dan is daar "Die Ou Eikestad" wat absoluut 'n tonika is. McKellar sleep 'n mens mee met die polsende ritme en die heerlike oorgawe waarmee hy dit sing. As u nog nooit 'n goeie opname van "Trekker Vaarwel" gehoor het nie, moet u die plaat besit - hier kom die woorde en die musiek tot hulle reg.
McKellar se styl verandering is 'n ander aspek wat op die plaat duidelik geïllustreer word so gemaklik, so professioneel. Hierdie is nie maar net nog 'n kommersiële opname wat in Afrikaans deur 'n groot sanger gemaak is nie - dit is 'n kunswerk wat "lewe" en betekenis gee aan talle van ons mooiste en bekendste Afrikaans melodieë en die begeleiding! - ai, dit het ons 'n langpad geneem om dié standaard te bereik. - Johan de Bruin - omslag